Priručnik za Juk

# Priručnik za Juk

Lori Vots `<lauri@kde.org>`

Majkl Pajn `<michael.pyne@kdemail.net>`

developer: Skot Viler
prevod: Dragan Pantelić
revizija 3.11 (KDE 4.12) (11. 8. 2013.)

Autorska prava © 2001, 2002, 2004 Skot Viler

Pravna napomena

Juk je džuboks, označivač i menadžer muzičke zbirke.

Poglavlje 1. Uvod
Uvod

# Poglavlje 1. Uvod

Juk je, pa, džuboks. Kao što je uobičajeno u mnogim džuboks programima, i Juk vam omogućava da uređujete „oznake“ svojih audio fajlova i upravljate zbirkom i listama numera.

Poglavlje 2. Korišćenje Juka
Korišćenje Juka

# Poglavlje 2. Korišćenje Juka

Juk održava listu svih poznatih mu fajlova, koja se naziva listom zbirke. Ona važi samo u Juku, ne deli se s drugim programima.

Nezavisne od liste zbirke su liste numera. Možete imati koliko god želite listi numera. Liste numera koje Juk stvara možete koristiti u drugim medija plejerima (kao što su Amarok ili XMMS), a u Juku možete upravljati listama numera iz tih drugih programa.

U listu zbirke možete dodavati pojedinačne fajlove, pomoću Fajl → Otvori... i biranjem iz standardnog KDE‑ovog dijaloga fajlova. Možete dodavati i cele fascikle, pomoću Fajl → Upravljaj fasciklama.... Ovako dodate fascikle biće ponovno skenirane pri svakom pokretanju Juka. Takođe možete zadati da se pojedine potfascikle izabranih fascikli isključe iz skeniranja. Ponovno skeniranje fascikli možete nametnuti desnim klikom na ikonicu Lista zbirke i izborom Učitaj ponovo.

Dodavanjem pesme u listu numera, automatski će se dodati njen fajl u listu zbirke. Ali, dodavanjem fajla u listu zbirke, pesma se neće automatski dodati ni u jednu listu numera.

Od cele liste zbirke možete brzo stvoriti listu numera, desnim klikom na ikonicu Lista zbirke i izborom Udvostruči. Tako dobijena lista numera je sasvim obična, njeno uređivanje neće uticati na listu zbirke.

Fajlove listi numera stvorene izvan Juka možete dodavati pojedinačno, birajući ih kroz Fajl → Otvori.... Sve liste numera u fasciklama koje dodate pomoću Fajl → Upravljaj fasciklama... takođe će automatski biti dodate.

Novu praznu listu numera, listu po pretrazi, ili listu prema fascikli, možete napraviti izborom Fajl → Nova ili ikonicom Nova na traci alatki. Tražiće vam se ime, a zatim će se u oknu liste numera pojaviti ikonica za tu listu. Sada možete prevlačiti fajlove iz liste zbirke ili drugih listi numera na novu listu. Listu numera u svakom trenutku možete sačuvati ikonicom Sačuvaj ili kroz Fajl → Sačuvaj.

## Lista pesama

Kad posmatrate listu zbirke, glavno okno sadrži sve fajlove poznate Juku. Kad posmatrate listu numera, prikazane su samo pesme koje su na toj listi. U oba slučaja, lista se isto ponaša i izgleda.

Svaka pesma zauzima jedan red prikaza. Za svako polje metapodataka koje Juk prati data je kolona. Ove kolone odgovaraju poljima raspoloživim za uređivanje u uređivaču oznaka.

Redosled liste možete izmeniti u svakom trenutku, levim klikom na zaglavlje kolone. Prvi klik će poređati fajlove uzlaznim redosledom po sadržaju kolone. Ako ponovo kliknete na isto zaglavlje, fajlovi će biti poređani silazno.

Kolone su na početku dovoljno široke da prikazu najduži postojeći unos. Veličinu im možete menjati tako što postavite pokazivač miša na razdvajač između dve kolone, pa kad se pokazivač promeni, kliknite levim dugmetom i prevlačite u smeru željene promene veličine kolona.

Redosled kolona možete izmeniti levim klikom na zaglavlje i prevlačenjem zaglavlja nalevo ili nadesno. Prevlačenje ne radi preko ivice prozora, tako da ćete možda morati malo da otklizate nalevo ili nadesno, pa ponovite prevlačenje dok ga ne postavite zaglavlje na željeno mesto.

Kolone možete sakrivati i prikazivati desnim klikom na zaglavlje, pa klikom na ime željene kolone.

Dvokliknite levim dugmetom na fajl da biste ga pustili ugrađenim plejerom. Ako se neka pesma već pušta, zaustaviće se i krenuće nova.

Desnim klikom na fajl dobijate nekoliko opcija:

Dodaj u red puštanja

  Započinje puštanje fajla čim se završi tekuća pesma. Ako se pesma trenutno ne pušta, fajl će biti pušten čim potom kliknete na dugme Pusti. Ako ste već bili izabrali Dodaj u red puštanja nad drugim fajlom, ovaj fajl će potisnuti taj izbor.

Iseci, Kopiraj, Nalepi

  ...

Ukloni sa liste numera

  U prikazu liste zbirke ova radnja će ukloniti fajl sa liste, kao i sve unose odgovarajuće pesme iz svih listi numera. Imajte u vidu da ako se ovaj fajl nalazi u fascikli koju Juk skenira pri pokretanju, biće ponovo dodat u listu zbirke pri sledećem pokretanju Juka (ali neće biti automatski dodat nijednoj listi numera).

  U prikazu liste numera, Ukloni sa liste numera će prosto ukloniti pesmu sa liste.

Uredi „`naslov-kolone`“

  Omogućava vam da uredite trenutno istaknutu pesmu, u koloni u kojoj ste kliknuli. Na primer, ako uređivač oznaka nije vidljiv, i bavite se stvaranjem liste numera, ako primetite grešku u imenu izvođača možete ga direktno urediti ovom stavkom menija.

  Ovako načinjene izmene bivaju sačuvane čim kliknete negde drugde pošto ste završili s uređivanjem.

  Ova stavka menija biće isključena ako Juk otkrije da je pesma koju ste izabrali samo za čitanje.

Osveži

  Ponovo učitava podatke o oznakama izabranih fajlova, u slučaju da je nešto spolja izmenilo fajlove dok je Juk u pogonu.

Obriši

  Uklanja fajl iz liste zbirke, sve unose odgovarajuće pesme iz svih listi numera, i briše fajl sa diska. Ovo ne možete opozvati, ali će vam biti traženo da potvrdite izbor. Oprezno se služite ovim.

Pogodi podatke za oznake

  Govori Juku da pokuša da pogodi podatke kao što su izvođač i naslov pesme. Juk koristi razne metode pogađanja:

  iz imena fajla

    Juk će pokušati da pogodi oznake pesme na osnovu imena njenog fajla. Na primer, za ime fajla poput `Roxette - You've Got the Look.mp3`, pogodiće Roxette kao izvođača i You've Got the Look kao naslov. Način na koji Juk pogađa oznake možete podesiti preko Podešavanje → Pogađač oznaka..., što otvara dijalog za pogađanje oznaka. Oznake koje ne budu pogođene iz imena fajla neće biti zamenjene.

  sa Interneta

    Juk će pokušati da pogodi oznake pesme preko MusicBrainza. Da bi ova naredba radila, na sistemu mora biti instalirana biblioteka MusicBrainza.

Preimenuj fajl

  Menja imena izabranih fajlove po zadatom obrascu. Prvo morate odabrati način preimenovanja fajlova kroz Podešavanje → Preimenjivač fajlova.... Rezultujuća imena fajlova biće određena na osnovu oznaka u metapodacima. Na primer, pesma The Theme (Metroid) od Stemidža u formatu OGG mogla bi dobiti ime `/usr/share/music/Stemage/The Theme (Metroid).ogg`.

Napravi listu numera od izabranih stavki...

  Omogućava brzo stvaranje liste numera od pesama iz liste zbirke. Bićete pitani za ime nove liste numera, a zatim će u nju biti umetnute sve izabrane pesme.

Dodaj izabrane stavke na audio CD ili CD sa podacima

  Omogućava brzo stvaranje K3bovog projekta za rezanje CD‑a sa izabranim pesmama. Juk će vas pitati da li želite projekat audio CD‑a ili CD‑a sa podacima, osim ako u K3bu projekat nije već otvoren.

  Ako K3b već nije u pogonu, Juk će ga pokrenuti. Zatim će u tekući K3bov projekat dodati fajlove koje ste izabrali. U K3bu projekat možete sačuvati za kasnije rezanje, ili odmah narezati CD.

Jukove liste numera
Jukove liste numera

## Jukove liste numera

Lista numera je prosto zbirka pesama grupisanih po nekom kriterijumu. Na primer, možete imati listu numera sa pesmama koje slušate dok radite, dok pokušavate da se uspavate, ili čak kad vam treba smejanja. Juk podržava više tipova listi numera.

normalne liste numera

  Najčešća vrsta liste numera, sastavljena od fajlova isto kao lista zbirke.

lista numera po istorijatu

  Ako uključite ovu listu numera (Prikaz → Prikaži istorijat), beležiće svaku pesmu koju Juk pusti. Lista će imati dodatnu kolonu, vreme, koja beleži tačno vreme i datum puštanja pesme. Ovakvo praćenje istorijata neće početi pre nego što se ova lista numera uključi.

liste numera po pretrazi

  Lista numera zasnovana na izvršenoj pretrazi. Možete je stvoriti klikom na Fajl → Nova → Lista po pretrazi, ili na dugme Lista po pretrazi na traci alatki.

  Nakon stvaranja ove liste numera, ona će nastaviti da prati koje se pesme u listi zbirke poklapaju s zadatim kriterijumima, automatski se ažurirajući na svaku promenu liste zbirke.

Liste numera organizovane su u oknu liste numera, što je uspravna traka levo. U ovom oknu stoji ikonica za svaku listu numera koju imate. Ovo okno pruža više režima prikaza, koji se mogu odabrati iz menija Prikaz → Režimi prikaza.

podrazumevano

  Podrazumevani režim prikaza. Sve liste numera prikazane su u kao velike ikonice, jedna iznad druge.

sažeto

  Sličan podrazumevanom režimu prikaza, osim što su liste numera predstavljene vodoravnim trakama sa malim ikonicama, umesto velikih kvadrata.

stablo

  Najmoćniji režim. Sličan kompaktnom, osim što je sada lista zbirke koren stabla virtuelnih listi numera. Lista zbirke ima tri dečja čvora: izvođač, album i žanr. Svaki ovaj čvor ima decu koja predstavljaju sve stavke iz date kategorije. Na primer, ako lista zbirke sadrži muziku od četiri različita izvođača, pod čvorom izvođača nalaziće se četiri stavke.

  Jedna zgodna mogućnost prikaza stabla jeste „preoznačavanje prevlačenjem“. Prosto izaberete nekoliko fajlova u listi numera i prevučete ih na jedan od čvorova izvođača, albuma, ili žanra u listi zbirke. Pesme će automatski biti preoznačene da odgovaraju stavci na koje ste ih prevukli. Na primer, ako prevučete grupu numera na žanr „rok“, sve one će dobiti „rok“ kao oznaku žanra.

Jukov uređivač oznaka
Jukov uređivač oznaka

## Jukov uređivač oznaka

Za mnoge formate fajlova praktično je koristiti ime fajla za opis njegovog sadržaja. `Report for the board - June 2003.doc`, na primer, može biti dovoljna informacija da biste kasnije našli taj fajl. Pokušaj da se ovako zabeleže svi podaci o određenoj pesmi, pak, mogao bi odvesti do imena fajlova poput `Type O Negative - The Glorious Liberation Of The Peoples Technocratic Republic Of Vinnland By The Combined Forces Of The United Territories Of Europa.mp3` ili `Various Artists_15_The Smithsonian Collection of Classic Jazz Volume II_Jimmie Lunceford & His Orchestra - Organ Grinder's Swing.mp3`. Ovakva imena niti su praktična za upotrebu, niti sadrže sve korisne podatke koje ste možda prikupili o pesmi. Dodavanje, recimo, albuma i broja numere prvom primeru učinilo bi ga još dužim i težim za rukovanje, dok vam na letimičan pogled još uvek ne bi govorio godinu objavljivanja, ili, ako ne znate po izvođaču, koja je to vrsta muzike.

Pravo rešenje je skladištenje ovakvih metapodataka unutar samih fajlova. MP3 i OGG fajlovi takođe mogu da sadrže male isečke teksta u kojima možete opisati sadržaj fajla. Postoji nekoliko formata metapodataka, ali Juk sakriva detalje razlika između njih, pružajući ujednačen način za uređivanje standardnog podskupa poznatih oznaka za sve vaše audio fajlove.

Jukov sveobuhvatni uređivač oznaka dopušta vam uređivanje i MP3 i OGG fajlova. Možete uređivati jedan ili više fajlova istovremeno, i to pomešane MP3 i OGG fajlove. Jedino je neophodno da imate pristup za pisanje nad fajlovima, jer, na primer, ne možete uređivati oznake fajla na montiranom CD‑ROM‑u.

### Uređivanje oznaka u jednom fajlu

Za uređivanje oznaka u pojedinačnom fajlu, prvo ga izaberite, ili u listi zbirke ili preko bilo koje stavka u nekoj listi numera. Ako uređivač oznaka nije vidljiv, uključite ga kroz Prikaz → Prikaži uređivač oznaka. Uređivač se prikazuje u dnu prikaza liste.

Podatke menjate prostim upisivanjem u urediva polja. Kad ste završili, kliknite levim nazad u listi i bićete upitani da li želite da sačuvate izmene.

Može se dogoditi da uređivač oznaka ostane isključen pošto ste kliknuli na fajl. Do ovoga dolazi ako Juk otkrije da je numera samo‑za‑čitanje.

Polja uređivača oznaka

Ime izvođača:

  Ime izvođača koji je objavio pesmu.

Ime numere:

  Ime pesme.

Ime albuma:

  Ime albuma na kome je pesma objavljena.

Žanr:

  „Stil“ muzike. Juk pruža spisak koja grubo odgovara neformalnom standardu ID3, ali slobodno možete dodati sopstvene stavke na spisak.

Ime fajla:

  Ime stvarnog fajla na disku. Možete ga urediti direktno, i fajl će biti preimenovan pri upisivanju oznaka.

Numera:

  Položaj numere na originalnom snimku.

Godina:

  Godina koje je pesma objavljena.

Dužina:

  Ovo se ne može uređivati. Dato je samo informativno.

Bitski protok:

  Ovo se ne može uređivati. Dato je samo informativno.

Komentar:

  Ovde možete dodati tekst po volji: komentare, beleške, itd.

Izmene možete u svakom trenutku izričito sačuvati stavkom menija Označivač → Sačuvaj ili pritiskom Ctrl+T.

### Uređivanje oznaka u više fajlova

U prikazu liste možete izabrati više fajlova i odjednom urediti jedno ili više polja u oznakama za sve njih.

Koristite Shift i levo dugme miša za izbor neprekidnog niza fajlova, a Ctrl i levo dugme za izbor jednog po jednog.

Ako uređivač oznaka nije vidljiv, uključite ga pomoću Prikaz → Prikaži uređivač oznaka. Pojaviće se u dnu prikaza liste.

Uređivač oznaka ponaša se nešto drugačije kada ste izabrali više fajlova.

Svako polje u uređivaču fajlova će sada prikazivati kućicu Uključi do njega. Svako polje koje ima isti sadržaj u svim izabranim fajlovima prikazuje taj sadržaj i može se uređivati, a kućica Uključi je popunjena.

Polja čiji se sadržaji ne poklapaju kroz sve izabrane fajlove na početku se ne mogu uređivati, i ne prikazuju nikakav sadržaj.

Za izmenu sadržaja bilo kog polja, popunite kućicu Uključi ako već nije popunjena, i uredite ga kao što biste inače.

Kad završite, kliknite levim nazad u prikaz liste i bićete upitani da li sačuvati izmene. Dijalog upita će nabrojati izmenjene fajlove, tako da možete da se uverite da ćete izmeniti fajlove koje ste namerili.

Izmene možete u svakom trenutku izričito sačuvati stavkom menija Označivač → Sačuvaj ili pritiskom Ctrl+T.

Dijalog za preimenovanje fajlova
Dijalog za preimenovanje fajlova

## Dijalog za preimenovanje fajlova

Dijalog za podešavanje preimenjivača fajlova služi podešavanje radnje Preimenuj fajl, koja menja imena fajlova na osnovu oznaka u njihovim metapodacima.

Mogućnost preimenovanja fajlova služi za ujednačavanje imena fajlova unutar muzičke zbirke. U ovo spada i premeštanje fajlova, ako je potrebno. Na primer, možda se neke pesme koje ste dobavili sa Amazona na disku zovu `01 - Title.mp3`, a one dobavljene sa OC ReMixa nešto nalik na `Ailsean- Mega_Man_3_Mega_Fire_(OC_Remix).mp3`.

Preimenjivačem fajlova iz Juka tada možete preimenovati sve pesme po nekom „razložnom“ obrascu, poput `Ailsean - Mega Fire.mp3` i `The Strokes - Reptilia.mp3`. Možete unositi i putanje, radi automatskog razvrstavanja muzike (npr. po godini ili albumu), na primer `$HOME/Music/2003/The Strokes - Reptilia.mp3`.

Ovo činite jednostavno tako što pozovete radnju Preimenuj fajl, ili iz menija Označivač ili desnim klikom na fajl. Podrazumevana prečica je Ctrl+R. Ali, pre toga, morate jednom podesiti kako se fajlovi preimenuju.

Pozovite gorepomenuti dijalog preko stavke menija Podešavanje → Preimenjivač fajlova.... U njemu možete zadati odredišnu putanju, po sistemu osnovne muzičke fascikle na koju se dodaju izvesni delovi. U delove spadaju razni metapodaci muzike, poput naziva pesme, izvođača, i tome slično, a dodajete ih kroz birač Dodaj kategoriju:.

Svaki deo putanje ima kućicu kraj sebe, preko koje možete ubaciti razdvajač fascikli.

Postupak preimenovanja čine efikasnijim opcije po delovima, kojima određujete šta se događa ako odgovarajući metapodatak nedostaje, ili koji prefiks ili sufiks treba dodati pri umetanju stavke.

Dijalog za podešavanje pogađača oznaka
Dijalog za podešavanje pogađača oznaka

## Dijalog za podešavanje pogađača oznaka

Dijalog za podešavanje pogađača oznaka služi za podešavanje radnje Pogodi podatke za oznake iz imena fajla.

Na levoj strani dijaloga, videćete različite obrasce za šemu imena fajla. Juk sadrži opsežan skup podrazumevanih obrazaca, radi poklapanja najčešćih stilova imenovanja fajlova. Ako želite da dodate novu šemu, kliknite na dugme Dodaj, upišite šemu, pa kliknite na U redu.

Ovde možete videti trenutno podešene šeme imena fajlova, po kojima uređivač oznaka izvlači podatke o oznakama iz imena fajla. Svaka niska može sadržati jedan od sledećih mestodržača:

- %t — naslov

- %A — album

- %a — izvođač

- %T — numera

- %c — komentar

Na primer, šema imena fajlova `[%T] %a - %t` poklopila bi `[01] Deep Purple - Smoke on the water`, ali ne i `(Deep Purple) Smoke on the water`. Za ovo drugo, zadali biste šemu `(%a) %t`.

Juk će isprobati zadate šeme jednu po jednu, počev sa vrha spiska. Prva šema koja poklopi ime biće upotrebljena za pogađanje oznaka pesme. Neke pesme mogu da poklope više od jedne šeme. Tada možete obezbediti da to bude prava šema tako što je prvo izaberete, pa je dugmadima strelica pomerite na vrh spiska.

Šemu možete urediti ili ukloniti sa spiska. Izaberite šemu, pa kliknite na dugme Izmeni da je izmenite, ili na Ukloni da je uklonite sa spiska.

Dijalog napredne pretrage
Dijalog napredne pretrage

## Dijalog napredne pretrage

Dijalog napredne pretrage koristi se za stvaranje lista numera po pretrazi. Omogućava vam detaljnu pretragu zbirke pesama po različitim oznakama.

Na vrhu dijaloga možete upisati željeno ime liste numera po pretrazi. Zatim, možete odrediti kriterijum pretraživanja u grupi Kriterijum pretraživanja.

Vrh grupe Kriterijum pretraživanja ima dva radio-dugmeta, Poklopi bilo šta od navedenog i Poklopi sve navedeno. Ako izaberete Poklopi bilo šta od navedenog, pesma će biti uključena u listu numera ako se bilo koji definisani uslov poklopi. U suprotnom, moraju se poklopiti svi definisani uslovi da bi pesma bila uključena u listu numera.

Ispod radio-dugmadi stoje definicije uslova. Više uslova možete dodati dugmetom Više, a ukloniti ih dugmetom Manje. Svi uslovi koje ostavite praznim ignorišu se, tako da ne morate koristiti Manje da eliminišete prazne uslove.

Svaka definicija uslova ima tri dela: spisak birača oznaka na levoj strani, stil poklapanja na desnoj, i tekst za traženje u sredini. Birač oznaka govori Juku u kojim oznakama tražite tekst. Ako izaberete specijalnu oznaku sve vidljivo, onda će uslov biti ispunjen ako se zadati tekst pronađe u bilo kojoj oznaci koju vidite na spisku liste zbirke.

Spisak stilova poklapanja govori Juku koji metod pretrage da koristi. Raspoloživi su sledeći metodi:

normalno poklapanje

  Podrazumevani stil poklapanja. Traži dati tekst bilo gde u izabranoj oznaci, ignorišući razlike u veličini slova. Na primer, pretraga za `mode` u oznaci izvođača, poklopila bi i `Depeche Mode`.

razlikovanje veličine slova

  Poput normalne pretrage, osim što se veličina slova u tekstu mora tačno poklopiti.

poklapanje obrasca

  Najmoćniji metod pretrage. Tekst za traženje koji unosite definiše regularni izraz za poklapanje vrednosti oznaka. Regularni izrazi su van opsega ove dokumentacije, ali vam program K‑uređivač-regiza može pomoći u njihovom sastavljanju. Juk koristi regularne izraze u izvedbi Qt‑a.

Pošto ste definisali sve uslove, kliknite na U redu da stvorite listu numera po pretrazi!

Poglavlje 3. Jukova traka alatki
Jukova traka alatki

# Poglavlje 3. Jukova traka alatki

## Glavna traka alatki

Jukova traka alatki.

Na gornjem snimku ekrana s leva na desno, ikonice na podrazumevanoj traci alatki su:

Nova

  Stvara novu listu numera. Ako držite dugme pritisnuto, iskočiće meni sa izborom različitih vrsta listi.

  Prazna lista...

    Pita vas za ime liste numera, a zatim je u prikaz liste numera umeće jednu potpuno praznu listu.

  Lista po fascikli...

    Traži vam da otvorite fasciklu, pa stvara listu numera koja sadrži svu muziku iz te fascikle i njenih potfascikli. Ime nove liste biće isto kao ime izabrane fascikle.

  Lista po pretrazi...

    Poziva dijalog napredne pretrage, preko kojeg možete napraviti „virtuelnu“ listu numera. Sve pesme iz liste zbirke koje se poklope sa kriterijumima pretrage zadatim u dijalogu biće dodate u novu listu. Kako se menja lista zbirke, tako se menja i nova lista numera. Na primer, ako napravite listu svih pesama grupe Depeche Mode, a zatim u listu zbirke dodate još neku njihovu pesmu, ona će se pojaviti u listi numera Depeche Mode a da ništa dodatno ne morate uraditi.

Otvori

  Dodaje fajl u listu zbirke (ako je aktivna) ili u trenutno izabranu listu numera. Fajl dodat u listu numera biće automatski dodat u listu zbirke, ali ne i obratno.

Sačuvaj

  Upisuje trenutno izabranu listu numera. Za upisivanje oznaka koje ste uredili, izaberite neku drugu stavku ili pritisnite Ctrl+T.

Iseci

  Ako je izabrana lista numera ili pesma, iseca (uklanja) je sa liste. Ako je aktivan uređivač oznaka, ovo radi poput isecanja u bilo kojem uređivaču (uklanja izabrani tekst i stavlja kopiju u klipbord).

Kopiraj

  Ako je aktivan uređivač oznaka, ovo radi kao u bilo kojem uređivaču (stavlja kopiju izabranog teksta u klipbord).

  Ako izvršite kopiranje nad pesmom u listi zbirke, u klipbord se stavlja njen URL. Na primer, mogli biste ga nalepiti u uređivač teksta, u K‑osvajač, ili u drugu listu numera.

Nalepi

  Ako ste prethodno isekli ili kopirali URL iz liste zbirke, možete ga nalepiti u novu listu numera. Možete nalepiti i URL iz K‑osvajača ili bilo kojeg drugog programa. Ako radite u uređivaču oznaka, ova radnja nalepljuje tekst koji se trenutno nalazi u klipbordu u izabrano polje.

Prikaži traku pretrage

  Prikazuje ili sakriva traku pretrage.

Prikaži uređivač oznaka

  Prikazuje ili sakriva uređivač oznaka.

Kontrole puštanja

  Rade kao u bilo kom uobičajenom medija plejeru koji ste koristili. Kontrole su Pusti, Pauziraj, Zaustavi, Prethodna i Sledeća.

  Tu je i traka praćenja, koja pokazuje koliko je (relativno) odmakla tekuća pesma. Prevlačenjem klizača na njoj možete skakati napred i nazad unutar numere.

  Najzad, tu je i klizač jačine zvuka. Kao što biste očekivali, njime se pojačava ili utišava zvuk. „Glasno“ je desno, a „tiho“ levo.

traka pretrage
traka pretrage

## traka pretrage

Traka pretrage omogućava brzo traženje pesama u listi zbirke ili listi numera.

Upisivanjem teksta u traku pretrage svešćete vidljivi spisak pesama na one koje sadrže upisani tekst u jednoj od vidljivih kolona. Pritiskom na Enter započinjete puštanje prve poklopljene pesme u prikazu liste numera.

Traženje počinje onog trenutka kad unesete tekst u polje pretrage. Pretraga je postupna, što znači da kako unesete novi znak u polje tako poklapanje biva suženo. Ovo je, na primer, korisno za nalaženje pesme čijeg se imena samo delimično sećate.

Poglavlje 4. Meniji i naredbe
Meniji i naredbe

# Poglavlje 4. Meniji i naredbe

## Meniji

### Meni Fajl

Fajl → Nova → Prazna lista... (Ctrl+File)

  Stvara novu listu numera.

Fajl → Nova → Lista po pretrazi... (Ctrl+F)

  Stvara novu listu numera po pretrazi.

Fajl → Nova → Lista po fascikli... (Ctrl+D)

  Stvara novu listu numera koja sadrži sve muzičke fajlove u fascikli i njenim potfasciklama. Biće dodata i sva muzika iz fajlova listi numera koje Juk poznaje.

Fajl → Otvori... (Ctrl+O)

  Izaberite fajl (ili fajlove) za dodavanje u listu zbirke. Ako izaberete fajl liste numera, biće dodat svaki fajl iz nje.

Fajl → Upravljaj fasciklama...

  Otvara isti prozor koji se prikazuje po prvom pokretanju Juka.

  Izaberite fasciklu (ili fascikle) za dodavanje u listu zbirke. One će biti skenirane pri svakom pokretanju Juka, i kad se izvrši Fajl → Učitaj ponovo.

  Takođe možete izabrati fascikle koje ne treba automatski pretraživati, kao izuzetke od spiska fascikli za skeniranje po pokretanju. Ovo vam omogućava da izbegnete menjanje rasporeda muzike na disku kada samo želite da sprečite Juk da automatski zahvata i upravlja određenim pesmama.

  ### Primedba

  Ako želite da uklonite fajlove koji se već nalaze u listi zbirke, možete aktivirati kolonu ime fajla (puna putanja) u listi numera, upotrebiti traku pretrage da nađete neželjene putanje, te izabrati i ukloniti prikazane fajlove.

Fajl → Preimenuj...

  Menja ime listi numera.

Fajl → Udvostruči...

  Stvara duplikat izabrane liste numera i pita za novo ime.

Fajl → Učitaj ponovo

  Ponovno učitava oznake iz svakog fajla u izabranoj listi numera.

Fajl → Ukloni

  Uklanja izabranu listu numera.

Fajl → Sačuvaj (Ctrl+S)

  Upisuje izabranu listu numera.

Sačuvaj → Sačuvaj kao...

  Upisuje izabranu listu numera pod drugim imenom.

### Meni Uredi

Uredi → Očisti

  Uklanja izabrane pesme sa liste numera.

### Meni Prikaz

Prikaz → Prikaži traku pretrage

  Prikazuje ili sakriva traku pretrage.

Prikaz → Prikaži uređivač oznaka

  Prikazuje ili sakriva uređivač oznaka.

Prikaz → Prikaži istorijat

  Prikazuje ili sakriva listu numera po istorijatu.

Prikaz → Režimi prikaza → podrazumevano

  Prebacuje na podrazumevani režim prikaza.

Prikaz → Režimi prikaza → sažeto

  Prebacuje na kompaktni režim prikaza.

Prikaz → Režimi prikaza → stablo

  Prebacuje na režim prikaza stabla.

### Meni Plejer

Plejer → Nasumično puštanje

  Opcija koja upravlja nasumičnim puštanjem. Ako je uključeno, Juk će nasumično pustiti pesmu iz trenutne liste numera pošto se puštanje trenutne pesme završi.

Plejer → Lista u krug

  Opcija koja upravlja puštanjem liste u krug. Ako je uključena, nakon što se odvrte sve pesme sa trenutne liste numera Juk će započeti puštanje od početka liste.

Plejer → Pusti

  Pokreće puštanje trenutno izabrane pesme, ili nastavlja puštanje pauzirane pesme.

Plejer → Pauziraj

  Pauzira tekuću numeru. Puštanje nastavljate naredbom Pusti.

Plejer → Zaustavi

  Zaustavlja puštanje tekuće numere. Posle ovoga ne možete nastaviti puštanje s trenutnog položaja u pesmi.

Plejer → Sledeća

  Preskače na puštanje sledeće pesme u listi numera.

Plejer → Prethodna

  Pušta pesmu koja je puštana pre pesme koja se trenutno pušta.

### Meni Označivač

Označivač → Sačuvaj (Ctrl+T)

  Upisuje sve izmene nad oznakama koje trenutno uređujete. Inače se oznake upisuju tek kad s fajla koji uređujete pređete na neki drugi.

Označivač → Obriši

  Uklanja trenutno izabrane pesme iz liste zbirke i svih listi numera koje je sadrže, a zatim briše njihove fajlove sa diska.

Označivač → Osveži

  Osvežite oznake u listi numera, pošto ste ih izmenili.

Označivač → Pogodi podatke za oznake → iz imena fajla (Ctrl+G)

  Pokušava da pogodi oznake izabranih fajlova tumačenjem imena fajla. Obrasce za pogađanje možete podesiti kroz Podešavanje → Pogađač oznaka..., što otvara dijalog za podešavanje pogađača oznaka.

Označivač → Pogodi podatke za oznake → sa Interneta (Ctrl+I)

  Pokušava da pogodi oznake izabranih fajlova koristeći biblioteku TunePimp uz MusicBrainz.

Označivač → Preimenuj fajl (Ctrl+R)

  Preimenujte fajl ili grupu fajlova prema pesmama izabranim na listi numera. Pre nego što zaista promeni imena, Juk će prikazati dijalog sa pregledom u kojem možete potvrditi ili otkazati radnju.

  Fajlovi će biti preimenovani na osnovu parametara zadatih u dijalogu za preimenovanje fajlova.

### Meni Podešavanje

Podešavanje → Prikazane trake alatki → Glavna traka / Traka puštanja

  Prikazuje ili sakriva glavnu traku ili traku puštanja.

Podešavanje → Usidri u sistemsku kasetu

  Ako je uključeno, Juk će u sistemskoj kaseti prikazati ikonicu. Služi vam da vidite kada Juk nešto pušta, i da upravljate puštanjem.

Podešavanje → Ostavi u sistemskoj kaseti pri zatvaranju

  Ako je uključeno, Juk će nastaviti da radi pošto zatvorite glavni prozor. Takođe mora biti uključena opcija Usidri u sistemsku kasetu. Za napuštanje Juka upotrebite naredbu Fajl → Napusti iz glavnog prozora ili iz kontekstnog menija sistemske kasete.

  Kada se Juk pokrene uz postavljeno pristajanje u sistemsku kasetu, dobija se jednostavno obaveštenje (kako se korisnik ne bi pitao zašto se ne pojavljuje prozor Juka). Ovo obaveštenje može da se ukloni u Sistemskim postavkama, preko Izgled i ponašanje radnog prostora → Sistemska i programska obaveštenja, unos programa Muzički plejer Juk. Tamo ispraznite stavku Prikaži iskačuću poruku uz Juk radi u sidrišnom režimu. Više detalja o KDE‑ovih postavkama obaveštenja potražite ovde.

Podešavanje → Iskačuće obaveštenje o numeri

  Ako je uključeno, Juk daje pokazatelj o početku puštanja pesme, sa podacima o izvođaču i naslovu, te dugmadima za brzo prebacivanje na drugu pesmu. Takođe mora biti uključena opcija Usidri u sistemsku kasetu.

Podešavanje → Pogađač oznaka...

  Poziva dijalog za podešavanje pogađača oznaka, gde možete izmeniti obrasce za pogađanje oznaka na osnovu imena fajla.

Podešavanje → Preimenjivač fajlova...

  Poziva dijalog za podešavanje preimenjivača fajlova, gde možete odrediti način na koji Juku mesto vas menja imena fajlova.

Juk takođe ima uobičajene KDE menije Podešavanje i Pomoć. Detalje o njima možete potražiti u Osnovama KDE‑a, odeljci o meniju za podešavanje i meniju pomoći.

Sveze tastera
Sveze tastera

## Sveze tastera

kombinacija tastera | radnja
--- | ---
Ctrl+A | Izbor svega.
Ctrl+C | Kopiranje.
Ctrl+R | Preimenovanje fajla.
Ctrl+I | Pogađa oznake sa Interneta.
Ctrl+G | Pogađa oznake iz imena fajla.
Ctrl+F | Nova lista numera po pretrazi.
Ctrl+N | Nova prazna lista numera.
Ctrl+D | Nova lista numera iz fascikle.
Ctrl+T | Upisuje izmene po uređivanju oznaka.

Poglavlje 5. Zasluge i licenca
Zasluge i licenca

# Poglavlje 5. Zasluge i licenca

Juk: © 2002–2013, Skot Viler, Majkl Pajn i ostali.

Juk su razvili i održavaju Skot Viler `(wheeler AT kde.org)` i Majkl Pajn `(michael.pyne AT kdemail.net)`.

Hvala sledećima koji su doprineli Juku:

- Danijelu Molkentinu `(molkentin AT kde.org)` za pristajanje u sistemsku kasetu, uređivanje oznaka „u redu“, ispravke grešaka, poborništvo, moralnu podršku.

- Timu Jansenu `(tim AT tjansen.de)` za prenošenje na GStreamer.

- Stefanu Aserhelu `(stefan.asserhall AT telia.com)` za podršku za globalne prečice.

- Stivenu Daglasu `(stephen_douglas AT yahoo.com)` za iskakače za najavljivanje numera.

- Frerihu Rabeu `(raabe AT kde.org)` za automagično pogađanje podataka o numeri i ispravke grešaka.

- Zaku Rasinu `(zack AT kde.org)` za još automagičnostî, uključujući i podršku za MusicBrainz.

- Adamu Tritu `(manyoso AT yahoo.com)` za saučesništvo u čarobnjaštvu MusicBrainza.

- Matijasu Krecu `(kretz AT kde.org)` kao prijatnom guruu iz susedstva za Arts.

- Maksimu Orloviču `(maksim AT kde.org)` što je učinio Juk udobnijim za korisnike sa terabajtima muzike.

- Antoniju Larosi Himenezu `(larrosa AT kde.org)` za DCOP sučelje.

- Alanu Sandfeldu Jensenu `(kde AT carewolf.com)` za podršku za FLAC i MPC.

- Nejtanu Tunu `(nathan AT toonetown.com)` za menadžer omota albuma.

- Paskalu Klajnu `(4pascal AT tpg.com.au)` za uvodni ekran.

- Lorenu Montelu `(montel AT kde.org)` za prenošenje na KDE4, kad nije bilo nikog drugog.

- Georgu Grableru `(georg AT grabler.net)` za napore u prenošenju na KDE platformu.

- Martinu Sandsmarku `(martin.sandsmark AT kde.org)` za poslednju podršku skroblovanja na last.fm, stihove, spremanje za Radne okvire KDE‑a.

- Ajkeu Hajnu `(hein AT kde.org)` za izvedbu MPRIS 2 sučelja.

Dokumentacija: © 2003, Lori Vots; © 2004–2013, Majkl Pajn.

Preveo Dragan Pantelić `(falcon-10 AT gmx.de)`.

Dokumentacija se daje na korišćenje pod uslovima GNU‑ove Licence slobodne dokumentacije.

Program se daje na korišćenje pod uslovima GNU‑ove Opšte javne licence.